[pic] | EUROOPAN YHTEISÖJEN KOMISSIO | Bryssel 3.10.2007 KOM(2007) 569 lopullinen KOMISSION VALMISTELUASIAKIRJA Ehdotus: TOIMIELINTENVÄLINEN SOPIMUS kumppanuuteen perustuvasta EU-viestinnästä {KOM(2007) 568 lopullinen}{SEK(2007) 1265}{SEK(2007) 1267} KOMISSION VALMISTELUASIAKIRJA Ehdotus: TOIMIELINTENVÄLINEN SOPIMUS kumppanuuteen perustuvasta EU-viestinnästä Euroopan parlamentti, neuvosto ja Euroopan yhteisöjen komissio (jäljempänä ’kolme toimielintä’), jotka ottavat huomioon Euroopan unionista tehdyn sopimuksen, Euroopan yhteisön perustamissopimuksen ja Euroopan atomienergiayhteisön perustamissopimuksen (jäljempänä ’perussopimukset’), ottavat huomioon 3 päivänä lokakuuta 2007 annetun komission tiedonannon ”Kumppanuuteen perustuva EU-viestintä” KOM(2007) 568. sekä katsovat seuraavaa: Euroopan unionin perusoikeuskirjan 11 artiklassa todetaan, että jokaisella on oikeus sananvapauteen ja että tämä oikeus sisältää mielipiteenvapauden sekä vapauden vastaanottaa ja levittää tietoja tai ajatuksia viranomaisten siihen puuttumatta ja alueellisista rajoista riippumatta. Kansalaiset odottavat saavansa puolueetonta, kaikki näkökannat huomioon ottavaa tietoa EU:hun liittyvistä asioista julkisena palveluna ja etenkin EU:n toimielinten ja jäsenvaltioiden toimittamana. Päätökset olisi tehtävä mahdollisimman avoimesti ja mahdollisimman lähellä kansalaisia, kuten Euroopan unionista tehdyn sopimuksen 1 artiklassa määrätään. Kolme toimielintä pitävän erittäin tärkeänä, että viestintää EU:hun liittyvistä asioista parannetaan, jotta Euroopan kansalaiset voivat käyttää oikeuttaan osallistua demokratian toteuttamiseen unionissa. Kolme toimielintä pitävät erittäin tärkeänä periaatetta, jonka mukaan yhteisö ja sen jäsenvaltiot toimivat vilpittömässä yhteistyössä unionin tavoitteiden toteuttamiseksi. Kolme toimielintä katsovat, että toimielintenvälinen sopimus olisi hyvä väline helpottaa yhteisön toimielinten ja muiden elinten yhteistyötä sekä yhteistyötä jäsenvaltioiden kanssa. Tällaisen toimielintenvälisen sopimuksen tavoitteena on lähentää näkemyksiä koko Euroopan unionin keskeisistä viestinnän painopisteistä, yksilöidä se lisäarvo, jota tiettyjä kysymyksiä koskevassa viestinnässä voidaan saada EU:n laajuisella lähestymistavalla, kehittää synergiaa toimielinten kesken näiden toteuttaessa painopisteisiin liittyviä toimiaan sekä kannustaa jäsenvaltioita yhteistyöhön, ovat sopineet seuraavaa: I. YHTEISET TAVOITTEET 1. EU-asioihin liittyvässä tiedotuksessa ja viestinnässä olisi pyrittävä seuraaviin tavoitteisiin: - Tuodaan kaikkien ulottuville tasapuolista ja monipuolista tietoa Euroopan unionista. - Annetaan kaikille mahdollisuus käyttää oikeuttaan esittää näkemyksensä ja osallistua aktiivisesti julkiseen keskusteluun EU:hun liittyvistä asioista. Kaikilla julkisilla toimijoilla Euroopan unionissa on velvollisuus pyrkiä näihin tavoitteisiin noudattaen osallisuuden ja moniarvoisuuden, osallistumisen ja vaikutusmahdollisuuksien sekä avoimuuden ja selkeyden periaatteita. 2. Tässä toimielintenvälisessä sopimuksessa tunnustetaan, että EU:n kullakin toimielimellä on omat vastuualansa, mutta korostetaan tarvetta parantaa koordinointia siinä, miten EU:n toimielimet ja muut elimet viestivät EU-asioista, sekä tähdennetään tästä saatavaa lisäarvoa. Sopimuksessa annetaan puitteet tähän tähtäävälle koordinoidulle toiminnalle. 3. Yhdessä EU:n toimielinten ja muiden elinten kanssa jäsenvaltioilla on olennainen tehtävä levittää tietoa EU:hun liittyvistä asioista kansallisella, alueellisella ja paikallisella tasolla niin, että tieto saavuttaa mahdollisimman monet kansalaiset. II. SOPIMUSPUOLET 4. Euroopan parlamentti, neuvosto ja Euroopan komissio sopivat toimivansa yhteistyössä edellä mainittujen yhteisten tavoitteiden toteuttamiseksi tämän toimielintenvälisen sopimuksen kautta. Ne pyytävät, että EU:n muut toimielimet ja elimet tukevat niiden toimia ja että ne toimivat aktiivisesti sen hyväksi, että EU:hun liittyvässä viestinnässä toimitaan koordinoidusti. 5. Kolme toimielintä tunnustavat, että osallistuminen tähän prosessiin on täysin vapaaehtoista, mutta kehottavat kaikkia jäsenvaltioita osallistumaan aktiivisesti tähän yhteiseen pyrkimykseen viestiä EU:hun liittyvistä asioista. III. TOIMIELINTEN TIEDOTUSYHTEISTYÖRYHMÄ 6. Kolme toimielintä tunnustavat toimielinten tiedotusyhteistyöryhmän johtavan aseman EU-viestinnän koordinoinnissa. 7. Kolmea toimielintä edustavat tiedotusyhteistyöryhmässä viestinnästä vastaavat Euroopan parlamentin varapuhemies ja Euroopan komission varapuheenjohtaja sekä neuvoston toimivaltainen edustaja, joka yleensä edustaa puheenjohtajavaltiota. 8. Alueiden komitea ja Euroopan talous- ja sosiaalikomitea osallistuvat tiedotusyhteistyöryhmän toimintaan tarkkailijoina. 9. Tiedotusyhteistyöryhmällä on seuraavat tehtävät: - Ryhmä määrittelee laajat suuntaviivat koordinoitua EU-viestintää varten. - Ryhmä valitsee EU:n vuotuiset viestinnän painopisteet vuotuista toimintastrategiaa ilmentävän komission ehdotuksen perusteella. - Ryhmä vahvistaa vuotuisen yhteisen viestintätoimintasuunnitelman, joka perustuu kunkin toimielimen ehdottamiin toimiin. - Ryhmä seuraa vuotuisen yhteisen toimintasuunnitelman toteuttamista ja siihen liittyviä jatkotoimia. 10. Tiedotusyhteistyöryhmää avustaa toimielintenvälinen tekninen ryhmä, joka valmistelee ja toteuttaa päätökset ja niihin liittyvät jatkotoimet. IV. SUUNNITTELU (i) EU:n viestintäpainopisteiden valinta 11. Komissio vahvistaa omat viestintäpainopisteensä vuotuisessa toimintastrategiassaan. Sen perusteella komissio ehdottaa tiedotusyhteistyöryhmässä muille toimielimille ja jäsenvaltioille rajattua määrää EU-viestintäpainopisteitä tulevaksi vuodeksi. 12. EU-viestintäpainopisteiden lisäksi kukin toimielin voi vapaasti kehittää omia erillisiä viestintätoimiaan, jotka on räätälöity toimielimen erityisten sidosryhmien ja yleisön mukaan. (ii) Yhteinen toimintasuunnitelma 13. Kun tiedotusyhteistyöryhmä on sopinut EU-viestintäpainopisteistä, EU:n kukin toimielin ja elin ilmoittaa yhteistyöryhmälle viestintätoimistaan ja niistä taloudellisista resursseista, jotka se aikoo osoittaa sovittujen EU-viestintäpainopisteiden toteuttamiseksi. Neuvosto esittää jäsenvaltioiden suunnittelemat vastaavat toimet ja taloudelliset resurssit. 14. Tämän perusteella komissio laatii yhteisen vuotuisen toimintasuunnitelman ja toimittaa sen EU:n muille toimielimille. Yhteinen vuotuinen toimintasuunnitelma toimitetaan tiedoksi alueiden komitealle ja Euroopan talous- ja sosiaalikomitealle. 15. Kun tiedotusyhteistyöryhmä on validoinut yhteisen vuotuisen toimintasuunnitelman, kukin toimielin ottaa sen asianmukaisesti huomioon talousarviota laatiessaan. 16. EU:n kukin toimielin ja elin toteuttaa yhteisen vuotuisen toimintasuunnitelman ja siihen liittyvät aloitteet oman toimivaltansa ja välineidensä mukaisesti. V. PAIKALLISTASON TOIMINTA (i) Jäsenvaltiot 17. Kolme toimielintä tunnustavat kunkin jäsenvaltion aseman kansallisella, alueellisella ja paikallistasolla jäsenvaltion virallisilla kielillä toteutettavassa EU-viestinnässä. 18. Toimielimet kehottavat kutakin jäsenvaltiota nimeämään korkean tason yhteyshenkilön EU-viestinnästä vastaavaksi kansalliseksi viestintäjohtajakseen sekä toimittamaan vuosikertomuksen omasta EU:hun liittyvästä viestintätoiminnastaan. 19. Kolme toimielintä sopivat järjestävänsä vähintään kaksi kertaa vuodessa kaikkien kansallisten viestintäjohtajien kokouksen, jossa jaetaan tietoja ja levitetään hyviä toimintamalleja ja edesautetaan ja tuetaan siten jäsenvaltioiden osallistumista EU-viestintään. 20. Lisäksi ne sopivat kehittävänsä EU:n sähköistä tietoverkkoa (EU-Infonet) helpottamaan EU-viestinnän jatkuvaa seurantaa. (ii) EU:n toimielimet 21. Kolme toimielintä tunnustavat tarpeen organisoida jäsenvaltioissa sijaitsevien parlamentin tiedotustoimistojen ja komission edustustojen suhde ja vahvistaa niiden yhteisiä viestintätoimia tiiviissä yhteistyössä kansallisten viranomaisten kanssa. 22. Ne kehottavat järjestämään kussakin jäsenvaltiossa säännöllisiä kokouksia, joihin osallistuvat komission edustuston ja Euroopan parlamentin tiedotustoimiston johtajat sekä kansallinen viestintäjohtaja ja joissa käsitellään EU-viestintään liittyviä asioita. 23. Kolme toimielintä sopivat kehittävänsä uusia ja laajentavansa voimassa olevia yhteistyökumppanuuksia jäsenvaltioiden kanssa tarkoituksena muuttaa EU-viestintäpainopisteet käytännön toimiksi kansallisella, alueellisella ja paikallistasolla. 24. Ne sopivat hyödyntävänsä parhain tavoin kaikkia käytössä olevia viestintävälineitä ja -verkostoja, joiden kautta EU ja sen kansalaiset ovat yhteydessä toisiinsa. VI. SEURANTA, ARVIOINTI JA VUOTUINEN KESKUSTELU 25. Kolme toimielintä tunnustavat tarpeen seurata tehokkaasti yhteisesti sovitun toimintasuunnitelman toteuttamista, sanotun kuitenkaan rajoittamatta toimielinten riippumattomuutta. 26. Tiedotusyhteistyöryhmä arvioi vuosittain toimintasuunnitelman toteuttamisen tulokset EU:n kunkin toimielimen esittämien kertomusten perusteella. 27. Kolme toimielintä sopivat pitävänsä vuosittain viestintäaiheisen keskustelutilaisuuden, jossa arvioidaan toimintasuunnitelman toteuttamista ja annetaan ohjeita tulevaksi vuodeksi. 28. Vuotuinen keskustelutilaisuus pidetään Euroopan parlamentissa. Tilaisuuteen osallistuvat kolme toimielintä, ja neuvoston puheenjohtajavaltion edustaja on läsnä tilaisuudessa. Tilaisuuteen kutsutaan myös neuvoa-antavat elimet. VII. UUDELLEENTARKASTELULAUSEKE 29. Tämän toimielintenvälisen sopimuksen toimivuutta tarkastellaan uudelleen seuraavan komission ja seuraavan parlamentin aloittaessa toimikautensa.